比以酒餉師伯渾辱詩爲謝今次韻
作者：晁公遡
朝代：宋

paragraphs: 荷花爲我衣，荷葉爲我觴。
白露以爲醴，濯我冰雪腸。
念君在東山，宛若天一方。
想亦能自樂，飲菲仍食芳。
及茲菰黍節，日吉辰甚良。
笑攬北斗柄，安可挹酒漿。
我有江南春，的皪猶竹光。
傳呼急走送，兩足趼復僵。
取君池中魚，酌此膾蜀薑。
遥知快大嚼，饔子刀如霜。